蒙維心示謝必先尚書餉筆佳什時維心方刊正三國史輙依韻攀和
作者：葛勝仲
朝代：宋

paragraphs: 谷口之孫材刃銛，如針處囊立見尖。
平生苦心在墳索，入月猶未高騎蟾。
若嫌壽史六十五，論次未必三長兼。
與時諱惡難僂指，爲米溢美堪掀髯。
浪言張華爲輟筆，至今詆者口不箝。
因持衆製事編削，管城雖老聊復拈。
明明褒譏淆涇渭，欲向素王師謹嚴。
已刪卧龍無将略，過實仍刊諸葛瞻。
東陽尚書助述作，束穎分餉出寶奩。
自言宸廷夙霑賜，今以歸奉餘不潛。
鷄距鹿毛青鏤管，品制一一形標籤。
昔冠神羊書白簡，痛擊姦佞如針砭。
并與書法奉君子，大書特書不可淹。
懸知南董奮直筆，首於三馬誅姦憸。